**LIETUVIŲ KALBOS PAMOKA**

**Klasė:** 6–9 metų mokiniai

**Tema: Valstybė ir jos simboliai**

**Pamokos tikslas:** skatinti mokinių norą suvokti valstybės svarbą ir mūsų vaidmenį valstybėje.

**Pamokos uždaviniai:** 1) sužinoti Lietuvos valstybės simbolius; 2) bendradarbiaujant grupėje išsiaiškinti R. Skučaitės eilėraščio ,,Žolija“ perkeltinę prasmę; 3) sėkmingai įveikti užduotis, atsakyti į klausimus.

**Priemonės:** R. Mikelionytė, G. Šeškevičiūtė, S. Vasiliauskas, J. Zabarskaitė.*Kelionė į Lietuvą. Mokytojo knyga*. Vilnius: Petro Ofsetas, 2015, p. 10–11. Ramutės Skučaitės eilėraščio ,,Žolija“ tekstas (S. Vasiliauskas. *Kelionė į Lietuvą. Literatūrinių tekstų knyga*. Vilnius: Petro Ofsetas, 2015, p. 17), įrenginys skaidrėms rodyti. Užduotys grupėms. Projektui „Valstybė Žolija“ sukurti reikės spalvotų pieštukų, žirklių, klijų, laikraščių, kelių popieriaus (pvz., A3, A2 formato) lapų.

|  |
| --- |
| **MOKYMO IR MOKYMOSI EIGA** |
| **Mokinių sudominimas, jų patirties išsiaiškinimas, pamokos temos, tikslo ir uždavinių skelbimas.**  |
| 1. Pasisveikinama su mokiniais. Pasiteiraujama apie jų nuotaikas, savijautą.
2. Prisimenama, kokie valstybiniai simboliai įteisinti mokinių gyvenamoje šalyje.
3. Mokytojas klausia mokinių:
	* Kokius mokiniai žino Lietuvos valstybės simbolius? Paprašoma simbolius palyginti.
	* Kas pavaizduota Lietuvos herbe? (Mokiniams atsakius mokytojas parodo, kaip atrodo herbas).
	* Kokia Lietuvos vėliavos spalvų reikšmė? Kur ir kokia proga vėliava keliama? (Mokiniams atsakius mokytojas parodo, kaip atrodo vėliava).
	* Ką žinote apie Lietuvos himną?
	* Kam reikalingi valstybės simboliai?
4. Žemėlapyje parodoma Lietuva, pristatomi jos kaimynai; išsiaiškinama asmeninė mokinių patirtis: klausiama, ar yra anksčiau buvę Lietuvoje, kaip į ją keliauja, į kurią vietą Lietuvoje norėtų nuvykti, kodėl?
5. Pasakoma, kad šią pamoką bus nagrinėjami sudėtingi valstybingumo klausimai.
6. Aptariami pamokos uždaviniai. Pristatoma, kad šią pamoką remdamiesi R. Skučaitės eilėraščiu „Žolija“ rengsime projektą „Valstybė Žolija“. Mokiniams paaiškinama, kad Žolija yra rašytojos sugalvotas valstybės pavadinimas.
 |
| **Mokymo ir mokymosi veikla** |
| 1. Perskaitomas R. Skučaitės eilėraštis ,,Žolija“ (pirmiausia mokytojo, tada mokinių kartu), išsiaiškinamos neaiškių žodžių reikšmės.2. Mokiniams pasiūloma sukurti valstybę „Žolija“. Paaiškinama, kad šis eilėraštis bus kuriamos valstybės himno – vieno iš valstybės simbolių – tekstu.3. Klausiama, kas, jų nuomone, sudaro valstybę (ką reikia sukurti?). Apibendrinami rezultatai:* GYVENTOJAI
* VALDŽIA
* TERITORIJA (valstybės ribos žemėlapyje)
* SIMBOLIAI:
1. HERBAS.
2. HIMNAS.
3. VĖLIAVA.
4. Pasiskirstoma grupėmis. Kiekviena grupė turės sukurti savo valstybę „Žoliją“.
* Aplink lapą nubrėžiami VALSTYBĖS KONTŪRAI. Už jų, pvz., galėtų būti ežero, upės kranto pradžia, kelias ir pan.
* Lape turi būti pavaizduoti valstybės „Žolija“ GYVENTOJAI (žolelės, augalai, žiogai, vabzdžiai ir kt.); gyventojai turi būti pavadinti lietuvišku VARDU ir PAVARDE.
* Kuriama valstybės VALDŽIA (karalius ar karalienė, princas ar princesė, prezidentas ar prezidentė, kunigaikštis ir pan.)
* Kuriamas valstybės HERBAS, VĖLIAVA.
* Iš iškarpų-raidelių dėliojami eilėraščio – valstybės HIMNO – žodžiai.
 |
| **Apibendrinimas: vertinimas, įsivertinimas, refleksija** |
| 1. Baigus veiklas grupėse visi pristato darbo rezultatus. **Mokinių sukurta valstybė „Žolija“ paskelbiama nauja, nepriklausoma valstybe!**
2. **Pyrago dalijimas** Kai grupė baigia dirbti, jai įteikiamas popieriaus lapas su nubraižytu apskritimu. Grupės nariai turi padalyti „pyragą“ į tokias dalis, kurios vaizdžiai rodytų kiekvieno grupės nario indėlį į grupės darbą.
3. Pamokos pabaigoje mokytojas aptaria su mokiniais pamokos užduotį, klausia:
* Kaip užduotis padėjo geriau suprasti dėstomą medžiagą?
* Kaip sekėsi atlikti užduotį? Kodėl?
* Kuo buvo įdomi užduotis?
* Ką naujo sužinojo atlikę užduotį?
* Kas buvo sunkiausia atliekant užduotį ir kodėl?
* Kurias užduoties metu įgytas žinias pritaikytų praktikoje?
1. Mokinių darbus galima pakabinti klasėje. Jei tas pats mokytoja dirba su keliomis klasėmis, galima parengti mokinių sukurtų valstybių parodą.
 |

Parengė doc. dr. Aurelija Tamulionienė, Lietuvių kalbos instituto mokslo darbuotoja